**Čarobna kokoš**

Sredi majhne vasice med tremi žuborečimi potočki je stala lepa kmetija. Na njej je živela kmetica, ki je redila kokoši. Ni jih imela veliko, a zase dovolj. Vseh devet je bilo zlatorjave barve, le ena od njih je bila za odtenek svetlejša. Ta kokoška je vsak tretji dan znesla zlata jajca, zato jo je gospodinja imela najraje in ji je vsak dan dala sedem debelih rumenih koruznih zrn.

Okoli kmetije so se pogosto klatili tatovi. Na uho jim je prišlo, da je tukaj kokoš, ki nese zlata jajca. Neke noči so ti nepridipravi izmaknili prav to čarobno kokoš. A k sreči jim pernata živalca ni prinašala dobička, saj je niso znali prav hraniti. Zaprli so jo v kletko in vanjo tlačili mesne ostanke svojega kosila, česar pa ubožica sploh ni marala jesti. Jezili so se: »Ti neumna kura, zakaj nam ne zneseš nič jajc! Pa toliko hrane imaš na razpolago, le poglej!« Pet dni so kokoško zasipavali s hrano in se jezili, vendar putka ni znesla ničesar. Razočarani tatovi so se ujezili in kokoš napodili. Revica je nekaj dni sama tavala naokoli, potem pa se je vsa sestradana le vrnila na kmetijo.

Gospodarica je bila tako srečna, da je vsakemu vaščanu dala po eno zlato jajce. Od takrat naprej so vsi v vasi bogato živeli. Med seboj so si še bolj z veseljem pomagali pri vsakodnevnih opravilih. Nikoli niso odrekli pomoči ženi, ki jim je nesebično dala zlata jajca. Še posebej so se veselili sejma v mestu. Takrat so z jajca postrgali nekaj zlata, ga v mestu zamenjali za denar in si pri branjevcih privoščili kakšne dobrote.

Kokoš jim je namenila še veliko zlatih jajc. Ali pa je kdaj tudi izvalila kakšnega piščanca, vprašajte kmetico.

Tale zgodbica nas uči, da se dobro z dobrim vrača.

Marja Škrget, 6. a